অনিবন্ধিত ব্যবহারকারীদের আইপি ঠিকানা আর প্রকাশ্য নয়  উইকিমিডিয়া ফাউন্ডেশন তাদের প্রকল্পসমূহে এক বড় ধরনের প্রযুক্তিগত পরিবর্তন এনেছে। এখন থেকে অনিবন্ধিত ব্যবহারকারীদের সম্পাদনার ক্ষেত্রে আইপি ঠিকানা আর সবার জন্য প্রকাশ্য থাকবে না। এর পরিবর্তে প্রতিটি অনিবন্ধিত ব্যবহারকারীর জন্য স্বয়ংক্রিয়ভাবে একটি অনন্য ছদ্মনাম তৈরি হবে, যেটি দিয়ে তাদের সম্পাদনা ইতিহাস ট্র্যাক করা সম্ভব হবে। গত ৮ই সেপ্টেম্বর বাংলা উইকিপিডিয়ায় সেটিংসটি সক্রিয় করা হয়।  ফাউন্ডেশন জানিয়েছে, এই পরিবর্তনের প্রধান উদ্দেশ্য ব্যবহারকারীদের গোপনীয়তা সুরক্ষিত রাখা। পূর্বে যে কেউ অনিবন্ধিত ব্যবহারকারীর সম্পাদনা দেখলে তার আইপি ঠিকানা জানতে পারত, যার মাধ্যমে ব্যবহারকারীর আনুমানিক অবস্থান বা ইন্টারনেট সেবা প্রদানকারী শনাক্ত করা যেত। নতুন ব্যবস্থায় এই তথ্য সাধারণ ব্যবহারকারীদের জন্য গোপন থাকবে, তবে প্রশাসক ও নির্দিষ্ট অনুমতিপ্রাপ্ত ব্যবহারকারীরা প্রয়োজনীয় সরঞ্জাম ব্যবহার করে তা দেখতে পারবেন।  এছাড়াও, নতুন ছাঁকনি ও ধ্বংসাত্মকতা-বিরোধী সরঞ্জাম যুক্ত করা হয়েছে যাতে ধ্বংসপ্রবণতা শনাক্ত ও প্রতিরোধ করা সহজ হয়। এর ফলে অনিবন্ধিত ব্যবহারকারীদের সম্পাদনা ইতিহাস অনুসরণ করা সম্ভব হবে, কিন্তু তাদের ব্যক্তিগত তথ্য আর প্রকাশ পাবে না।  উইকিমিডিয়া সম্প্রদায়ের অনেকেই এই পদক্ষেপকে স্বাগত জানিয়েছেন, কারণ এটি গোপনীয়তা রক্ষার ক্ষেত্রে এক বড় অগ্রগতি। তবে কেউ কেউ মত দিয়েছেন যে এতে নতুন সম্পাদকদের আচরণ মূল্যায়ন কিছুটা জটিল হতে পারে। ফাউন্ডেশন বলছে, তারা প্রশাসক ও অভিজ্ঞ সম্পাদকদের জন্য সরঞ্জাম টুল তৈরি করছে যাতে প্রকল্প পরিচালনায় কোনো সমস্যা না হয়।  তথ্যসূত্র: https://w.wiki/FHBt   যুক্তরাজ্যের অনলাইন নিরাপত্তা আইনের বিরুদ্ধে উইকিমিডিয়ার মামলা খারিজ   যুক্তরাজ্যের নতুন অনলাইন নিরাপত্তা আইনের নিয়মকে চ্যালেঞ্জ করে করা উইকিমিডিয়া ফাউন্ডেশনের আইনি আবেদন আদালত খারিজ করেছে সে দেশের আদালত। এই মামলায় ফাউন্ডেশন যুক্তি দিয়েছিল, আইন অনুযায়ী ব্যবহারকারীর পরিচয় যাচাইয়ের নিয়ম চালু হলে উইকিপিডিয়াকে ব্যবহারকারীদের পরিচয় নিশ্চিত করতে হতে পারে, যা হবে জটিল, ঝুঁকিপূর্ণ এবং স্বেচ্ছাসেবী সম্পাদকদের নিরাপত্তার জন্য হুমকি। এতে তথ্য ফাঁস, হয়রানি, অযৌক্তিক মামলা বা এমনকি স্বৈরশাসিত দেশে কারাদণ্ডের ঝুঁকি বাড়তে পারে।  যদিও মামলার রায় তাৎক্ষণিক সুরক্ষা দেয়নি, আদালত মন্তব্য করেছে যে, উইকিপিডিয়ার মূল্য ও মানবাধিকার ঝুঁকির বিষয়গুলো উপেক্ষা করা যাবে না। বিচারপতি স্পষ্ট করেছেন, এই রায় অফকম বা সরকারের জন্য “সবুজ সংকেত” নয় যে তারা এমন নিয়ম চাপাবে, যা উইকিপিডিয়ার কার্যক্রমকে গুরুতরভাবে ব্যাহত করে। প্রয়োজনে নিয়মগুলোর নমনীয় ব্যাখ্যা অথবা সংসদে সংশোধনের প্রয়োজন হতে পারে।  উইকিমিডিয়া ফাউন্ডেশন জানিয়েছে, তারা আদালতের এই মন্তব্যকে ইতিবাচকভাবে দেখছে। তাদের বক্তব্যে বলা হয়েছে, “এটি আমাদের প্রত্যাশিত আইনি সুরক্ষা আনতে না পারলেও আদালত স্পষ্ট করেছে, উইকিপিডিয়া ও এর ব্যবহারকারীদের অধিকার রক্ষায় অফকম ও সরকারের দায়িত্ব রয়েছে।”  এই মামলায় উইকিমিডিয়ার সঙ্গে যুক্ত ছিলেন যুক্তরাজ্যভিত্তিক দীর্ঘদিনের ইংরেজি উইকিপিডিয়া সম্পাদক ব্যবহারকারী:Zzuuzz, যিনি ব্যক্তিগত নিরাপত্তার কারণে গোপন থাকতে চেয়েছেন। আদালত তার দেওয়া প্রমাণ গ্রহণ করেছে যে, উইকিপিডিয়া প্রশাসকরা নিয়মিত হুমকির মুখে থাকেন। উইকিমিডিয়ার প্রধান আইনজীবী ফিল ব্র্যাডলি-শমিগ বলেছেন, অনলাইন নিরাপত্তা আইনের নিয়মগুলো এতটাই বিস্তৃত যে, উইকিপিডিয়া ভুলক্রমে “ক্যাটাগরি ১ সার্ভিস” হিসেবে শ্রেণিভুক্ত হওয়ার ঝুঁকিতে রয়েছে।  এটি অনলাইন নিরাপত্তা আইন সংক্রান্ত প্রথম বিচারিক পুনর্বিবেচনার মামলা, যা শুরুর দিক থেকেই জেতা কঠিন বলে মনে করেছিলেন অনেক বিশেষজ্ঞ। তবে আদালতের মন্তব্য অনুযায়ী, আগামী দিনে যদি কঠোর নিয়ম উইকিপিডিয়ার ওপর চাপানো হয়, তবে ফাউন্ডেশনের পুনরায় চ্যালেঞ্জ করার সুযোগ থাকবে। অফকমের প্রথম শ্রেণিবিন্যাস সিদ্ধান্ত এই বছরের উত্তর গোলার্ধের গ্রীষ্মে আসার সম্ভাবনা রয়েছে। এর মধ্যে ফাউন্ডেশন উইকিপিডিয়া ও এর ব্যবহারকারীদের অধিকার রক্ষায় সমাধান খুঁজে যেতে প্রতিশ্রুতিবদ্ধ। তথ্যসূত্র:  https://w.wiki/FNuW  https://medium.com/p/0f9153102f29  https://bbc.com/news/articles/cjr11qqvvwlo  https://w.wiki/FNur   উইকিমিডিয়া ট্রাস্টি বোর্ডে নতুন সদস্য মেরি ক্লার্ক, এন্ডাওমেন্ট বোর্ডে যুক্ত আরও দুইজন  উইকিমিডিয়া ফাউন্ডেশনের ট্রাস্টি বোর্ডে সর্বশেষ সদস্য হিসেবে যোগ দিয়েছেন মেরি ক্লার্ক। তিনি ২০২৪ সাল থেকে উইকিমিডিয়া এন্ডাওমেন্টের অর্থ বিষয়ক কমিটির চেয়ার হিসেবে দায়িত্ব পালন করছেন এবং বোর্ডেরও সদস্য। ২০১৮ সাল থেকে তিনি ডয়চে ব্যাংকের তদারকি বোর্ডে কাজ করছেন। অর্থনৈতিক খাতে তার দীর্ঘ অভিজ্ঞতার মধ্যে রয়েছে মরগান স্ট্যানলির ব্যবস্থাপনা পরিচালক হিসেবে দায়িত্ব পালন, নিজস্ব প্রতিষ্ঠান প্রতিষ্ঠা এবং স্ট্যানফোর্ড বিশ্ববিদ্যালয়ের এন্ডাওমেন্টে পরিচালক হিসেবে কাজ। তিনি ১৯৮১ সালে স্ট্যানফোর্ড থেকে এমবিএ সম্পন্ন করেন এবং পরবর্তীতে সেখানকার শিক্ষকতাও করেছেন।  এছাড়া জুলাই মাসের বৈঠকে কেভিন বোনব্রেক ও আইক কিয়ারকে উইকিমিডিয়া এন্ডাওমেন্টের ট্রাস্টি হিসেবে নিয়োগ দেওয়া হয়েছে। কেভিন বোনব্রেক বর্তমানে ভূ-তাপীয় খনন প্রযুক্তি উন্নয়নে কাজ করা এক প্রতিষ্ঠানের প্রধান অর্থ কর্মকর্তা। এর আগে তিনি শক্তি খাতভিত্তিক অর্থ ব্যবস্থাপনায় বিশেষজ্ঞ হিসেবে কাজ করেছেন। তিনি ডিউক বিশ্ববিদ্যালয় থেকে প্রকৌশল ও অর্থনীতি বিষয়ে পড়াশোনা করেছেন এবং পরবর্তীতে স্নাতকোত্তর ও এমবিএ সম্পন্ন করেছেন। আইক কিয়ার ২০০৮ সালে নিজের বিনিয়োগ প্রতিষ্ঠান প্রতিষ্ঠা করেন। এর আগে তিনি একাধিক বিশেষায়িত অধিগ্রহণ কোম্পানি পরিচালনা করেছেন। তিনি কর্নেল বিশ্ববিদ্যালয় থেকে অর্থনীতিতে পড়াশোনা এবং জর্জ ওয়াশিংটন বিশ্ববিদ্যালয় থেকে আইন বিষয়ে ডিগ্রি অর্জন করেছেন।  এদিকে উইকিমিডিয়া ফাউন্ডেশনের ট্রাস্টি বোর্ডের দুই কমিউনিটি আসনের জন্য নির্বাচন অনুষ্ঠিত হবে আগামী ৮–২৩ অক্টোবর। ছয়জন প্রার্থী ইতোমধ্যেই নিজেদের তিন মিনিটের ভিডিও বক্তব্য প্রকাশ করেছেন।   উইকিভ্রমণ নিবন্ধ প্রতিযোগিতা-২০২৫ শুরু  উইকিভ্রমণে ১লা সেপ্টেম্বর থেকে শুরু হয়েছে উইকিভ্রমণ প্রতিযোগিতা, যা চলবে ৩০শে সেপ্টেম্বর পর্যন্ত। এই প্রতিযোগিতায় উইকিভ্রমণের নীতিমালা ও রচনাশৈলী অনুসারে মৌলিক নিবন্ধ এবং অনুবাদের মাধ্যমে ইংরেজি উইকিভ্রমণ থেকে নতুন নিবন্ধ তৈরি করা হবে। প্রতিযোগিতাটিতে শীর্ষ দশ প্রতিযোগীকে সর্বমোট ২০,০০০ টাকা সমমূল্যের উপহার ও মুদ্রিত সনদপত্র প্রদান করা হবে। এতদ্‌ব্যতীত নিম্নে ১টি নিবন্ধ গৃহীত হলে ডিজিটাল সনদ প্রদান করা হবে। এই প্রতিযোগিতার মাধ্যমে ভ্রমণপ্রেমীরা নির্ভরযোগ্য তথ্য পেতে পারবেন এবং বাংলা উইকিভ্রমণের বিষয়বস্তু সমৃদ্ধ হবে বলে আশা করা হচ্ছে।  তথ্যসূত্র: https://w.wiki/F2jX    উইকিঅভিধান ভুক্তি প্রতিযোগিতা ২০২৫-এর ফলাফল  জুলাই ২০২৫ পুরো মাস ধরে চলা উইকিঅভিধান ভুক্তি প্রতিযোগিতার ফলাফল প্রকাশিত হয়েছে। যার মধ্যে, সাদমান ছাকিব প্রথম, নুসজাস দ্বিতীয় ও  আমির হোসেন জিহাদ তৃতীয় হয়েছেন। প্রতিযোগিতাটিতে ৪৫ জন প্রতিযোগী মোট ৭,৯৯৬টি ভুক্তি যোগ করেন, যার মধ্যে ৬,৬৪৩টি বৈধ হিসেবে গৃহীত হয়েছে। প্রতিযোগিতার আকর্ষণ ছিল বিশেষ সরঞ্জাম ব্যবহার করে দ্রুত ভুক্তি তৈরি ও সম্প্রসারণের সুযোগ।  তথ্যসূত্র:  https://w.wiki/Ec7F    উইকিমিডিয়া বাংলাদেশের খবরাখবর   ঢাকা সম্প্রদায়ের মিটআপ: ২২ আগস্ট ২০২৫ শুক্রবার ঢাকা উইকিমিডিয়া সম্প্রদায়ের সদস্যরা একটি অফলাইন মিটআপের আয়োজন করে। মিটআপে সম্প্রদায়ের ষাণ্মাসিক কর্মপরিকল্পনা, সম্ভাব্য উইকিউপাত্তের জন্মদিন উদ্‌যাপনের পরিকল্পনা এবং গ্ল্যাম প্রকল্প নিয়ে আলোচনা হয়। এছাড়া সদস্যরা নিজেদের অভিজ্ঞতা বিনিময় করেন এবং আগামীর প্রকল্পগুলোর জন্য নতুন স্বেচ্ছাসেবক নিয়োগের প্রস্তাবনা দেন।  আঞ্চলিক সম্প্রদায়ের সমন্বয়কদের বৈঠক: উইকিমিডিয়া বাংলাদেশ আঞ্চলিক সম্প্রদায়ের সমন্বয়কদের নিয়ে প্রথমবারের মতো অনলাইনে বৈঠক আয়োজন করে ২৩ আগস্ট ২০২৫ তারিখে। বৈঠকে ঢাকা, রাজশাহী, চট্টগ্রাম, কুমিল্লা, চাঁদপুর ও ময়মনসিংহের প্রতিনিধিরা অংশ নেন। আলোচনায় সম্প্রদায়গুলোর সাম্প্রতিক কার্যক্রম, গ্ল্যাম প্রকল্প পরিকল্পনা এবং সক্রিয়তা বৃদ্ধির প্রয়োজনীয়তা উঠে আসে। সভাপতি শাবাব মুস্তাফা বলেন, আঞ্চলিক সম্প্রদায় বিকেন্দ্রীকরণে গুরুত্বপূর্ণ ভূমিকা রাখছে। নিয়মিত বৈঠকের প্রস্তাব গৃহীত হয় এবং ভবিষ্যতে সহযোগিতা জোরদারের অঙ্গীকার করা হয়। তথ্যসূত্র:  https://w.wiki/FKDW  https://w.wiki/F8eB